Man vas vir moord op Helga van Wyk van Durbanville | Netwerk24
Deur Maygene de Wee 16 September 2019 13:27
'n 29-jarige man is Vrydag vir die moord op Helga van Wyk (62) van Durbanville, Kaapstad, in hegtenis geneem en verskyn Maandag (vandag) in die landdroshof in Bellville op aanklagte van onder meer moord en poging tot moord.
Johann en Helga van Wyk. Foto: Facebook
Luidens inligting het die deurbraak gekom nadat die polisie kringtelevisiebeelde gesien het waar die man glo 'n bankkaart van die oorledene en haar man by 'n kitsbank gebruik.
Die bankkaart is die dag van die moord in die Van Wyks se huis in Proteastraat gesteel.
Die ondersoekbeamptes het die kringtelevisiebeelde nagegaan en informante gevra om te help om uit te vind wie die man is en waar hy hom bevind.
Verlede Donderdag is inligting ontvang van waar die man is. Hy is Vrydag in hegtenis geneem en het die naweek in die polisieselle deurgebring.
Van Wyk, 'n geliefde onderwyseres van die Hoërskool Monumentpark in Kraaifontein, is Maandag 10 Junie met 'n enkele steekwond in haar hart vermoor. Sy het in 'n plas bloed in haar bed gesterf.
Haar man, adv. Johann van Wyk (65), het haar te hulp gesnel, maar is sowat ses keer deur die aanvaller gesteek. Hy het self na die MediClinic Durbanville gery waar hy 'n noodoperasie ondergaan het.